प्रधानमंत्री नरेंद्र मोदी ने विदेशों में भारतीय पासपोर्ट की ताकत बढ़ा दी: अमित शाह
गृह मंत्री अमित शाह ने कहा, ‘‘अब भारतीय पासपोर्ट देखने के बाद विदेश में अधिकारियों के चेहरे पर मुस्कान होती है और वे कहते हैं, ‘आप मोदी के देश से आए हैं’।’’
पणजी: केंद्रीय गृह मंत्री अमित शाह ने गुरुवार को कहा कि प्रधानमंत्री नरेंद्र मोदी ने विदेशों में भारतीय पासपोर्ट की ‘‘ताकत बढ़ा दी है।’’ उन्होंने गोवा के एकदिवसीय दौरे में तालीगाव विधानसभा क्षेत्र में पार्टी कार्यकर्ताओं को संबोधित करते हुए कहा कि भाजपा को विश्वास है कि 2024 से पहले भारत पांच हजार अरब डॉलर की अर्थव्यवस्था हो जाएगा। शाह ने कहा, ‘‘पूरी दुनिया का भारत के प्रति नजरिया बदल गया है। गोवा नाविकों का क्षेत्र है। उनसे पूछिए (नाविकों से), पहले जब वे भारतीय पासपोर्ट दिखाते थे (देश के बाहर) तो क्या प्रतिक्रिया होती थी और अब क्या प्रतिक्रिया होती है।’’गृह मंत्री अमित शाह ने कहा, ‘‘अब भारतीय पासपोर्ट देखने के बाद विदेश में अधिकारियों के चेहरे पर मुस्कान होती है और वे कहते हैं, ‘आप मोदी के देश से आए हैं’।’’ उन्होंने कहा, ‘‘मोदी ने भारतीय पासपोर्ट की ताकत बढ़ा दी है और यह इसलिए संभव हुआ कि भाजपा ने बहुमत हासिल किया (आम चुनावों में)।’’ उन्होंने गोवा के लोगों से अपील की कि आगामी विधानसभा चुनावों में भी सत्तारूढ़ भाजपा को पूर्ण बहुमत से जिताएं।करोड़ों घरों को शौचालय मुहैया कराने जैसी मोदी सरकार की उपलब्धियों को गिनाते हुए शाह ने कहा कि लोगों से दूसरा जनादेश मांगने (2024 में) से पहले सरकार नल से पानी देने के सौ फीसदी लक्ष्य को हासिल कर लेगी। उन्होंने कहा कि गोवा देश में पहला राज्य होगा जहां हर घर में नल से पानी मिलेगा। शाह ने कहा, ‘‘वाजपेयी सरकार के बाद से भारत की रैंकिंग में सुधार नहीं हुआ। यह 11वें स्थान पर था। लेकिन मोदी ने इसे चौथे और पांचवें स्थान के बीच लाए। मुझे पूरा विश्वास है कि 2024 से पहले पांच हजार अरब डॉलर की अर्थव्यवस्था बनने के सपने को पूरा कर लिया जाएगा।’’